ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 21 Δεκεμβρίου 2021

**Εγκαινιάστηκε από την Υπουργό Πολιτισμού και Αθλητισμού Λίνα Μενδώνη η νέα Μόνιμη Έκθεση του Ολυμπιακού Μουσείου Θεσσαλονίκης**

Τον νέο εκθεσιακό χώρο 3.500 τ.μ. και τη νέα Μόνιμη Έκθεση «Ολυμπιακοί Αγώνες» του Ολυμπιακού Μουσείου Θεσσαλονίκης εγκαινίασε χθες το απόγευμα η Υπουργός Πολιτισμού και Αθλητισμού Λίνα Μενδώνη, μαζί με τον Υφυπουργό Αθλητισμού Λευτέρη Αυγενάκη και τον Πρόεδρο της Ελληνικής Ολυμπιακής Επιτροπής και μέλος της ΔΟΕ Σπύρο Καπράλο.

Όπως δήλωσε η Λίνα Μενδώνη, «Είναι μια πολύ ωραία μέρα σήμερα για το Ολυμπιακό Μουσείο αλλά και για όλους τους Έλληνες που ανήκουμε στην οικογένεια του ελληνισμού και του αθλητισμού. Η σημερινή μας παρουσία εδώ είναι ακριβώς γιατί θέλουμε να σηματοδοτήσουμε τη μεγάλη προσφορά του μουσείου και στην πόλη της Θεσσαλονίκης αλλά και γενικά την προαγωγή των Ολυμπιακών ιδεών και ιδεωδών. Είναι το σημείο που εφάπτονται ο ελληνισμός με τον αθλητισμό, οι Ολυμπιακοί Αγώνες, δημιούργημα του ελληνικού πολιτισμού, σήμα κατατεθέν της πατρίδας μας. Είναι το brand με το οποίο η Ελλάδα ταξιδεύει στον κόσμο. Το μήνυμα που μεταφέρουν, είναι της αριστείας και της ευγενούς άμιλλας. Ακριβώς αυτά τα οποία έχει ανάγκη σήμερα η κοινωνία μας».

Κατά τη διάρκεια της εκδήλωσης, πραγματοποιήθηκε η Τελετή Τιμητικής Βράβευσης Μελών της ελληνικής Ολυμπιακής και Παραολυμπιακής οικογένειας. Τιμήθηκαν οι Ολυμπιονίκες και Παραολυμπιονίκες του Τόκιο 2021, θεσμικοί εκπρόσωποι και υποστηρικτές του έργου του Μουσείου, μεταξύ των οποίων και η Υπουργός Πολιτισμού και Αθλητισμού.

Παρόντες στην εκδήλωση ήταν επίσης, ο Υφυπουργός Εσωτερικών Σταύρος Καλαφάτης, ο Πρόεδρος της Διεθνούς Ολυμπιακής Ακαδημίας Ισίδωρος Κούβελος, ο Περιφερειάρχης Κεντρικής Μακεδονίας Απόστολος Τζιτζικώστας και η Αντιπεριφερειάρχης και Ολυμπιονίκης Βούλα Πατουλίδου, καθώς και πολλοί ακόμη Ολυμπιονίκες και Παραολυμπιονίκες.